Anjing gembala lama Jerman

**Anjing gembala lama Jerman** ialah sekumpulan jenis tradisional bagi anjing gembala pekerja dari Jerman. Ini merupakan baka tempatan yang terdiri daripada strain-strain anjing pekerja dan sesetengah merupakan jenis punca bagi perkembangan anjing gembala Jerman sebagai baka terpiawai. Baka tempatan ini tidak diiktiraf oleh Persekutuan Kinologi Antarabangsa, tetapi sesetengah mempunyai piawaian sendiri yang untuk kebolehan kerja, bukan trait penampilan.

## Sejarah
Asal usul anjing gembala lama Jerman berkemungkinan dijejak kembali ke Zaman Pertengahan awal. Semakin penggembalaan nomad dan amalan penggembalaan berubah, demikian juga keperluan untuk anjing yang mampu menggembala biri-biri, babi, dan lembu, serta menjaga dan melindungi kawanan ternakan. Anjing dibiakbakakan untuk memelihara trait yang membantu dalam kerja penggembalaan biri-biri dan perlindungan kawanan ternakan menentang pemangsa. Terdapat perakuan bahawa baka ini mempunyai kemahiran yang diperlukan untuk penggembalaan biri-biri, seperti kecerdasan, kelajuan, kekuatan, dan deria bau tajam. Hasilnya merupakan anjing yang berupaya melakukan perkara sedemikian, namun berbeza dengan ketara, dari segi kedua-dua penampilan dan kebolehan, dari tempat ke tempat.

Sebelum tahun 1890-an, sebarang anjing yang digunakan penggembalaan dan perlindungan biri-biri di Jerman dirujuk sebagai "anjing gembala Jerman". Anjing ini dibiakbakakan semata-mata untuk kebolehan kerjanya, dengan sedikit usaha untuk memiawaikan penampilan tertentu atau mewujudkan baka anjing bertakrif. Pada tahun 1899, mantan kapten pasukan berkuda Max von Stephanitz menghadiri pertunjukan anjing apabila kepada beliau dipersembahkan seekor anjing yang memenuhi ciri-ciri anjing pekerja seperti yang dipercayai oleh von Stephanitz. Beliau segera membeli anjing itu. Selepas membeli anjing itu, beliau mengubah nama anjing berkenaan kepada Horand von Grafrath dan von Stephanitz mengasaskan Persatuan untuk Anjing Gembala Jerman. Horand diisytiharkan sebagai anjing gembala Jerman pertama. Walau bagaimanapun, ramai gembala Jerman terus membiakbakakan anjing mereka untuk kebolehan kerja dan bukan menurut piawaian baka baharu dan anjing pekerja mereka yang tersisa dan tidak terpiawai dipanggil *altdeutscher Schäferhund* ("anjing gembala [biri-biri] lama Jerman", jamak: *altdeutsche Schäferhunde*).

Di bawah Persatuan untuk Anjing Gembala Jerman, varian berbulu panjang bagi anjing gembala Jerman tidak diterima sehingga tahun 2009. Sejak tahun 2010, jenis berbulu panjang telah diterima. Sementara itu, gembala, peladang, dan pemilik lain bagi baka-baka tempatan terancam yang mencuba untuk memiawaikan keragaman-keragaman mereka menamai istilah payung *altdeutscher Schäferhund* (jamak: *altdeutsche Schäferhunde*) semula kepada *altdeutscher Hütehund* ("anjing gembala lama Jerman", jamak: *altdeutsche Hütehunde*). Anjing gembala baka tempatan lama lain, yang digunakan untuk lembu pula dan bukan biri-biri, dan yang bukan leluhur kepada anjing gembala Jerman moden (termasuk anjing berbulu gumpal, anjing lembu), juga dirangkumi dalam kategori generik *altdeutsche Hütehunde*.

## Penampilan

Anjing gembala lama Jerman zaman kini berbeza-beza hanya sedikit daripada baka-baka tempatan abad ke-19 dab awal abad ke-20. Piawaian baka untuk baka tempatan ini (yang wujud sahaja) mensyaratkan agar haiwan berkenaan mampu menggembala biri-biri dan lembu tetapi jarang menentukan penampilan fizikal, walaupun pejabat-pejabat pendaftaran ini melarang pembiakbakaan silang dengan anjing baka lain. Tidak ada kejelasan tentang takat kesan usaha pemiawaian ini. Pada tahun 2008, Gesellschaft zur Erhaltung alter und gefährdeter Haustierrassen (GEH) menyenaraikan keragaman-keragaman ini sebagai keragaman "amat rentan" terhadap kepupusan.

Baka-baka tempatan bernama yang mempunyai piawaian baka yang telah diwujudkan terbahagi kepada kelompok kecil, yang pertama mengikut haiwan ternakan yang digembala, iaitu anjing lembu dan anjing gembala biri-biri; yang kedua mengikut rantau (Jerman Selatan; atau Jerman Timur dan Tengah), dan yang lebih halus mengikut jenis lapis bulu dan ciri lain. Terjemahan hampiran ditunjukkan:
* *Kuhhunde*, "anjing lembu"
** *Westerwälder*, "[anjing dari] Westerwald"
** *Siegerländer*, "[anjing dari] Siegerland"
* *Schafhunde*, "anjing [gembala] biri-biri"
** *süddeutscher Typ*, "jenis Jerman Selatan"
*** *süddeutsche Gelbbacke*, "[anjing] pipi kuning Jerman Selatan" – hitam dan sawo matang
*** *süddeutscher Schwarzer*, "[anjing] hitam Jerman Selatan"
*** *Tiger*, "[anjing bercorak] harimau belang" – lapis bulu berwarna *merle*; lazim di Jerman selatan, lebih jarang di tempat lain
** *ost- bzw. mitteldeutscher Typ*, "jenis Jerman Timur atau Tengah"
*** *ost- bzw. mitteldeutsche Gelbbacke*, "[anjing] pipi kuning Jerman Timur atau Tengah"
*** *ost- bzw. mitteldeutscher Schwarzer*, "[anjing] hitam Jerman Timur atau Tengah"
*** *ost- bzw. mitteldeutscher Fuchs*, "[anjing berwarna] rubah Jerman Timur atau Tengah" – kemerah-merahan
**** *Harzer Fuchs*, "rubah Harz" – anjing gembala biri-biri kemerah-merahan dari Pergunungan Harz)
** *zotthaariger Typ*, "jenis berbulu gumpal" – anjing berlapis bulu panjang dan mentah yang serupa dengan baka anjing gembala lama Inggeris atau anjing gembala Brie
*** *Strobel* "[anjing] selekeh" – jenis Jerman Selatan
*** *Schafpudel*, "pudel biri-biri" – Jenis Jerman Utara dan Tengah

Pada abad ke-19, terdapat lebih baka tempatan. Sesetengah menjadi sebahagian daripada baka anjing gembala Jerman moden, sementara yang lain menjadi pupus seiring dengan zaman. Anjing gembala Pomerania (*pommerscher Hütehund*) dan spits gembala (*Hütespitz*) juga dikira sesama anjing gembala lama Jerman. Anjing-anjing ini menjadi pupus pada separuh kedua abad ke-20. Baka tempatan Pomerania digunakan untuk memperkuat anjing gembala Pyrénées, anjing gembala Podhale Poland, *[[kuvasz]]*, dan baka-baka serupa yang kini terpiawai. Ada andaian bahawa anjing terakhir baka tempatan spits gembala, yang kebanyakannya putih dan bersaiz sederhana, menjadi sebahagian daripada ternakan asasi bagi baka anjing gembala putih. Mungkin terdapat baka tempatan terselamat lain, yang tidak tertakluk kepada sebarang percubaan untuk mengasaskan piawaian baka.

## Lihat juga
* Senarai baka anjing
* Anjing Chod
* Anjing gembala Galicia
* Anjing gembala Garafía

## Catatan

## Rujukan